יצחק טוביה וייס

הרב יצחק טוביה וייס (לפעמים ווייס; בהונגרית: Weisz Tibor; ט"ז באלול ה'תרפ"ו, 26 באוגוסט 1926 – ב' באב תשפ"ב, 30 ביולי 2022) היה גאב"ד העדה החרדית בירושלים וראש ישיבת חכמת התורה בירושלים.

ביוגרפיה

נולד בפזינוק (Pezinok), ליד ברטיסלאבה בצ'כוסלובקיה (כיום בסלובקיה), לריקל ולשלמה (סלומון) וייס, סוחר עצים. בבקרים למד בבית-הספר החילוני המקומי, ואחרי הצהריים למד עם מלמד. ב-1939 ניצל בקינדר-טרנספורט שאורגן על ידי ניקולס וינטון, והיגר ללונדון לבדו, כשמשפחתו נותרת מאחור. למד בישיבת תורת אמת של הרב משה שניידר.

לאחר נישואיו, למד בכולל גייטסהד בגייטסהד אצל הרב אליהו דסלר, ולאחר עלייתו של הרב דסלר לארץ ישראל התמנה כאחד מהממונים על הנהלת הכולל.

כעבור מספר שנים, שב להתגורר בלונדון, שם התקבל לכהן כר"מ בישיבת הרמה בראשות הרב אליקים שלזינגר. במקביל למד הלכה למעשה אצל הרב שלמה בומגרטן. הוא התמנה לרב בית המדרש צעירי אגודת ישראל "69" (בקומה השנייה של בנין בית הכנסת תורה עץ חיים של הרב בומגרטן) בעיר.

בשנת ה'תשכ"ז עבר לאנטוורפן שבבלגיה, שבה גר כשלושים ושבע שנים. היה ר"מ בישיבת עץ חיים בווילרייק, ובהמשך דיין בית הדין שבאנטוורפן. באותן שנים כיהן כרב בית המדרש של חסידי גור בעיר.

החל לכהן כגאב"ד העדה החרדית ב-14 ביולי 2003 (י"ד בתמוז ה'תשס"ג) לאחר פטירת קודמו בתפקיד, הרב ישראל משה דושינסקי. בהתחלה התגורר בשכונת ארזי הבירה ובית מדרשו היה בבית הכנסת "גאלנטא" בשכונת בית ישראל, ולאחר זמן נקנה לו בית כנסת בסמוך לביתו, בשכונת גבעת משה. עם בואו לירושלים נפתח עבורו כולל אברכים והיה מוסר בו שיעור מדי שבוע. כן מסר שיעור פרטי בהלכה מדי ליל ששי בביתו עבור יחידי סגולה מרבני העיר ובני תלמידיו מלונדון.

בשנת ה'תשע"ב פתחו עסקני תפארת ירושלים ישיבה לתושבי ירושלים בשם "פאר התורה", והעמידו בראשה את הרב וייס. בשנת ה'תשע"ד, עקב חובות, עברה הישיבה לראשות הרב פרץ מאירסון, חתנו של הרב רפאל סולובייצ'יק, והחלה להיקרא "חוכמת התורה". הרב וייס נשאר ראש ישיבה בישיבה.

הרב וייס היה נשוי לשלוש נשים, אשתו השנייה הייתה אלמנתו של אוריאל צימר.

בשנת ה'תשפ"ב לקה בזיהום ברגלו, ובחודש סיון אושפז בבית החולים הדסה עין כרם לתקופה של עשרה ימים. כחודש לאחר שחרורו מבית החולים החריף הזיהום, והוא פונה שוב לבית החולים, שם הורדם והונשם. נפטר שם בליל שבת ב' באב תשפ"ב (30 ביולי 2022). הלווייתו התקיימה ביום ראשון, ג' באב, 31 ביולי, בירושלים, בהשתתפות עשרות אלפי אנשים.

לרב וייס היו בן ושלוש בנות מאשתו הראשונה. הוא מחותן של הרב יצחק לעבאוויטש. בנו הרב שלמה זלמן נתמנה כממלא מקום אביו בבית הכנסת שלו.

לקריאה נוספת
קונטרס "זכרונות ועובדות" לדמותו (מנחם אב תשפ"ב, מאת, הרב טוביה הלוי פלק בן לתלמידו הרב יצחק זוקל הלוי פלק).

קישורים חיצוניים

 ישראל פריד, מי אתה הגאב"ד? פרופיל, באתר כיכר השבת, י"ג בתשרי תש"ע

הערות שוליים

ישראלים ילידי צ'כוסלובקיה
רבנים בלגים
אנטוורפן: רבנים
רבני העדה החרדית
בוגרי כולל הרבנים בגייטסהד
בוגרי ישיבת תורת אמת-לונדון
יהודים הקבורים בהר הזיתים: חלקת הנביאים
ישראלים שנולדו ב-1926
ישראלים שנפטרו ב-2022